Yhdistetyt asiat T‑261/13 ja T‑86/14

Alankomaiden kuningaskunta

vastaan

Euroopan komissio

”YKHI — Asetus (EY) N:o 2494/95 — Kiinteäveroinen yhdenmukaistettu kuluttajahintaindeksi (kiinteäveroinen YKHI) — Asetus (EU) N:o 119/2013 — Omistusasumisen hintaindeksi — Asetus (EU) N:o 93/2013 — Eurostat — Komitologia — Täytäntöönpanotoimenpiteet — Valvonnan käsittävä sääntelymenettely”

Tiivistelmä – Unionin yleisen tuomioistuimen tuomio (laajennettu kuudes jaosto) 23.9.2015

Euroopan unionin toimielimet – Toimivallan käyttö – Komissiolle annettu täytäntöönpanovalta täytäntöönpanotoimien antamiseen – Rajat – Velvollisuus noudattaa kyseessä olevan lainsäätämisjärjestyksessä hyväksytyn toimen yleistavoitteita ja antaa kyseisen toimen täytäntöönpanon kannalta tarpeellisia tai hyödyllisiä säännöksiä – Ulottuvuus – Sellaisen lainsäätämisjärjestyksessä hyväksytyn toimen täytäntöönpano, jossa säädetään valvonnan käsittävän sääntelymenettelyn noudattamisesta toteutettaessa täytäntöönpanotoimenpiteitä – Sitä, ettei täytäntöönpanotoimessa ole noudatettu tällaista menettelyä, ei voida hyväksyä

(SEUT 291 artiklan 2 kohta; neuvoston asetuksen N:o 2494/95 4 artiklan toinen ja kolmas kohta, 5 artiklan 3 kohta ja 14 artiklan 3 kohta; komission asetuksen N:o 93/2013 4 artiklan 1 kohta ja komission asetuksen N:o 119/2013 1 artiklan 2 alakohta; neuvoston päätöksen 1999/468 5 a artikla)

Kun komissiolle annetaan SEUT 291 artiklan 2 kohdan nojalla täytäntöönpanovaltaa, komission on täsmennettävä lainsäätämisjärjestyksessä hyväksytyn toimen sisältö sen varmistamiseksi, että se pannaan yhdenmukaisesti täytäntöön kaikissa jäsenvaltioissa. Lisäksi komissiolla on täytäntöönpanovaltansa, jonka rajoja on arvioitava erityisesti lainsäätämisjärjestyksessä hyväksytyn toimen keskeisten yleistavoitteiden perusteella, yhteydessä valta toteuttaa kaikki kyseisen toimen täytäntöönpanon kannalta tarpeelliset tai hyödylliset soveltamistoimet sillä edellytyksellä, että ne eivät ole ristiriidassa mainitun toimen kanssa. Näin ollen on katsottava, että komissio täsmentää lainsäätämisjärjestyksessä hyväksyttyä toimea, jos sen antaman täytäntöönpanotoimen säännökset ovat yhtäältä lainsäätämisjärjestyksessä hyväksytyn toimen keskeisten yleistavoitteiden mukaisia ja ovat toisaalta tämän toimen täytäntöönpanon kannalta tarpeellisia tai hyödyllisiä.

Yhdenmukaistetuista kuluttajahintaindekseistä (YKHI) annetun asetuksen N:o 2214/96 muuttamisesta annetun asetuksen N:o 119/2013 1 artiklan 2 alakohdassa ja yhdenmukaistetuista kuluttajahintaindekseistä annetun neuvoston asetuksen N:o 2494/95 soveltamista koskevista yksityiskohtaisista säännöistä annetun asetuksen N:o 93/2013 4 artiklan 1 kohdassa tarkoitetuista menetelmäkehyksistä on todettava, että nämä kehykset ovat asetuksen N:o 2494/95 yhdenmukaisen täytäntöönpanon kannalta tarpeellisia tai hyödyllisiä toimenpiteitä, koska näiden menetelmäkehysten säännöksillä on tarkoitus laatia käsitteet, menetelmät ja käytännöt YKHIen vertailukelpoisuuden varmistamiseksi asetuksen N:o 2494/95 4 artiklan toisessa kohdassa tarkoitetulla tavalla, ja ne kuuluvat siten sääntöihin, joita on noudatettava YKHIen vertailukelpoisuuden varmistamiseksi, kuten asetuksen N:o 2494/95 4 artiklan kolmannessa kohdassa ja 5 artiklan 3 kohdassa säädetään. Nämä menetelmäkehykset ovat siten täytäntöönpanotoimenpiteitä, joita on noudatettava sovellettavien asetusten tehokkaan vaikutuksen takaamiseksi ja YKHIen vertailukelpoisuuden varmistamiseksi.

On siis niin, että koska asetuksen N:o 2494/95 4 artiklan kolmannessa kohdassa ja 5 artiklan 3 kohdassa, luettuina yhdessä saman asetuksen 14 artiklan 3 kohdan kanssa, säädetään, että komissio päättää valvonnan käsittävää sääntelymenettelyä, sellaisena kuin siitä säädetään menettelystä komissiolle siirrettyä täytäntöönpanovaltaa käytettäessä tehdyn päätöksen 1999/468 5 a artiklassa, noudattaen täytäntöönpanotoimenpiteistä, jotka ovat välttämättömiä YKHIen vertailukelpoisuuden takaamiseksi, asetuksen N:o 119/2013 1 artiklan 2 alakohta ja asetuksen N:o 93/2013 4 artiklan 1 kohta on kumottava, koska niissä ei säädetä valvonnan käsittävän sääntelymenettelyn noudattamisesta toteutettaessa tarvittavia täytäntöönpanotoimenpiteitä. Unionin toimielinten päätöksentekoa koskevat säännöt nimittäin vahvistetaan EUT-sopimuksessa eivätkä ne ole jäsenvaltioiden eivätkä toimielinten itsensä määrättävissä. Siitä, että toimielimelle tunnustettaisiin mahdollisuus vahvistaa johdettuja oikeusperustoja säädöksen antamista koskevien menettelyjen tiukentamiseksi tai lieventämiseksi, seuraisi, että toimielimelle myönnettäisiin lainsäädäntövaltaa, joka ylittäisi EUT-sopimuksessa määrätyn toimivallan. Tämä johtaisi myös siihen, että sen sallittaisiin loukkaavan toimielinten välisen tasapainon periaatetta, joka edellyttää sitä, että kukin toimielin käyttää toimivaltaansa muiden toimielinten toimivaltaa kunnioittaen.

(ks. 38, 43–45, 47–50, 63 ja 64 kohta)